汝州王學士射弓行
作者：李廌
朝代：宋

paragraphs: 汝陽使君如孫武，文章絕人喜軍旅。
要知談笑能治兵，戲教紅粧樂營女。
白㲲新袍錦臂鞲，條脫掛弓腰白羽。
綵錯旌旗照地明，傍花映柳陳部伍。
須臾觀者如堵牆，彷彿如臨矍相圃。
一人中的萬人呼，絲管呶嘈間鉦鼓。
臂弓上爲使君壽，遍及四筵樂具舉。
使君一笑萬衆喜，堂上酒行堂下舞。
錦段銀荷翠玉鈿，意氣揚揚皆自許。
儻令被甲執蛇矛，恐可橫行擒贊普。
大勝吳宮申令嚴，兩隊宮娃啼且怖。
闔閭臺上呼罷休，將軍雖賢亦觕鹵。
豈知使君不忘戰，聊以戎容娛罇俎。
夕陽卷旗去翩翩，使君要客登畫船。
美人不暇別粧洗，戰士結束圍華筵。
皆疑征南漢將帥，樓船下瀨方凱還。
軍中不應有女子，偏裨校尉何其儇。
使君湖光照樓觀，一碧不辨水與天。
漸看暝色著疏柳，已見白蘋浮暮烟。
銀漢斜橫北斗淡，明月碧玉疏星聯。
舟人罷唱時弄笛，艇子趁魚行扣舷。
隔浦熒熒見漁火，意中竹籬青旆懸。
雖無荻花與楓葉，全似送客湓江壖。
亟令周娘作新曲，周娘琵琶京洛傳。
不惜千呼與萬喚，便時轉軸仍撥弦。
馮夷陽侯或靜聽，穹龜大魚或後先。
且言白傅時落寞，草草會遇仍嫣然。
使君聞名滿臺閣，虎符熊軾聊周旋。
風流樂事雖可記，皆過孫白二子前。
會看和戎竟先列，鐵騎百萬臨三邊。
報功女樂賜二八，粉白黛綠皆嬋娟。
青雲乞身歸舊里，汾城故地依林泉。
琵琶亭中望汝海，無忘飲中今八仙。